EURÓPSKA KOMISIA V Bruseli8. 5. 2015 COM(2015) 199 final SPRÁVA KOMISIE EURÓPSKEMU PARLAMENTU A RADE Tretia správa o pokroku Gruzínska pri vykonávaní akčného plánu pre liberalizáciu vízového režimu {SWD(2015) 103 final}



1. ÚVOD Európska únia začala v júni 2012 dialóg o liberalizácii vízového režimu s Gruzínskom. Vo februári 2013 Európska komisia predložila gruzínskej vláde akčný plán pre liberalizáciu vízového režimu (ďalej len „akčný plán“). V tomto akčnom pláne sa stanovili kritériá, ktoré Gruzínsko musí splniť, aby jeho občania, ktorí sú držiteľmi biometrických pasov, mohli vstúpiť do schengenského priestoru na účely krátkodobých pobytov bez víz. V novembri 2013 Komisia prijala prvú správu o pokroku Gruzínska pri vykonávaní akčného plánu a predložila viacero odporúčaní na dokončenie vykonania kritérií prvej fázy (právne predpisy a plánovanie) akčného plánu. V októbri 2014 Komisia prijala druhú správu o pokroku, v ktorej dospela k záveru, že Gruzínsko splnilo kritériá prvej fázy akčného plánu a je možné posúdiť, či spĺňa kritériá druhej fázy. Rada sa vo svojich záveroch z 17. novembra 2014 stotožnila s hodnotením Komisie. V decembri 2014 Gruzínsko predložilo aktualizovanú správu o pokroku. Od decembra 2014 do marca 2015 sa pod vedením Komisie uskutočnili hodnotiace misie týkajúce sa všetkých štyroch blokov akčného plánu, do ktorých boli zapojení odborníci z členských štátov EÚ, ktorým pomáhala Komisia, Európska služba pre vonkajšiu činnosť (ESVČ) a delegácia EÚ v Gruzínsku. Toto je prvá správa o pokroku Gruzínska pri vykonávaní druhej fázy akčného plánu. V správe sa predstavuje doposiaľ dosiahnutý pokrok, uvádza sa, akým spôsobom Gruzínsko pristupovalo k napĺňaniu kritérií druhej fázy, a odporúčajú sa opatrenia, ktoré by Gruzínsko malo prijať na vykonanie zostávajúcich kritérií druhej fázy účinným a udržateľným spôsobom. K správe je pripojený pracovný dokument útvarov Komisie, v ktorom sa podrobnejšie opisuje uvedený vývoj. V súlade s metodikou akčného plánu sa v prílohe pracovného dokumentu útvarov vecná analýza a informácie založené na štatistike o očakávaných migračných a bezpečnostných vplyvoch budúcej liberalizácie vízového režimu. Z týchto dostupných údajov a informácií vyplývajú hlavné trendy v oblasti migrácie a bezpečnosti v budúcnosti, ktoré naznačujú, že EÚ je atraktívnou destináciou pre migrantov z Gruzínska a že je potrebné monitorovať potenciálne bezpečnostné výzvy. 2. POSÚDENIE OPATRENÍ V RÁMCI ŠTYROCH BOLOKOV AKČNÉHO PLÁNU PRE LIBERALIZÁCIU VÍZOVÉHO REŽIMU 2.1. Blok 1: Bezpečnosť dokumentov vrátane biometrie Agentúra rozvoja verejných služieb (ďalej len „ARVS“) plní funkcie evidencie obyvateľstva, vydáva doklady totožnosti a vykonáva postupy týkajúce sa občianstva. Ide o dobre riadený orgán s vhodným a informovaným vrcholovým manažmentom, ktorý má jasne vymedzené úlohy a povinnosti. Proces prijímania do zamestnania prebieha riadne a zamestnanci majú zabezpečený prístup k potrebnej odbornej príprave vrátane priebežnej odbornej prípravy, aby mohli vykonávať svoje úlohy účinne a efektívne.

Gruzínsky systém podávania žiadostí a vydávania víz je účinný a bezpečný a zaručuje rozdelenie úloh medzi tými, ktorí prijímajú žiadosti, tými, ktorí prijímajú rozhodnutia, a tými, ktorí vydávajú doklady. Zavádzanie biometrických pasov (doma a v zahraničí), ktoré sú v súlade s požiadavkami Medzinárodnej organizácie civilného letectva, prebieha úspešne. Kritérium týkajúce sa bezpečnosti sa považuje za splnené. 2.2. Blok 2: Integrované riadenie hraníc, riadenie migrácie a azyl 2.2.1. Integrované riadenie hraníc Vďaka celkovému pokroku pri vytváraní právneho rámca, ku ktorému došlo posledných 10 rokov, ako aj účinnému vykonávaniu právnych predpisov je integrované riadenie hraníc Gruzínska v súlade s európskymi normami. Gruzínske orgány preukazujú jasné odhodlanie ďalej rozvíjať bezpečnosť na štátnych hraniciach. Stratégia integrovaného riadenia hraníc bola aktualizovaná a medzi všetkými príslušnými stranami prevláda spoločné porozumenie, pokiaľ ide o zlepšovanie riadenia hraníc. Akčný plán vykonáva túto stratégiu prostredníctvom konkrétnych opatrení, povinností a časových harmonogramov. Počet nezrovnalostí na hraniciach je nízky a počet cezhraničných dopravných priestupkov je v porovnaní s objemom dopravy malý. Hraničné kontroly na pozemných, námorných a vzdušných hraničných prechodoch sú organizované harmonizovaným spôsobom. Spolupráca medzi poriadkovou políciou a finančným úradom je príkladná. Zariadenia na hraničných priechodoch určené na kontrolu toku cezhraničnej dopravy sú moderné a praktické. Kritérium týkajúce sa integrovaného riadenia hraníc sa považuje za splnené. 2.2.2. Riadenie migrácie Zákon o právnom postavení cudzincov a osôb bez štátnej príslušnosti funguje dobre a prijali sa všetky potrebné doplnkové predpisy. Hlavnými opatreniami Gruzínska pre riadenie migrácie je stratégia a akčný plán v oblasti migrácie na obdobie rokov 2013 – 2015. Vykonávanie činnosti je na dobrej ceste. Štátna komisia pre otázky migrácie, ktorá je poradným orgánom vlády, účinne koordinuje činnosti a funkcie príslušných ministerstiev, štátnych agentúr, mimovládnych organizácií a medzinárodných organizácií v otázkach migrácie. Kapacita a riadenie ľudských zdrojov v rámci gruzínskej správy sú vo všeobecnosti dostatočné a účinné. Vo všetkých príslušných oblastiach a na ministerstvách má personál zabezpečenú odbornú prípravu na vhodnej úrovni. Postupy readmisie a elektronický systém riadenia prípadov readmisie sú zavedené a fungujú dobre. Vykonávanie častí zákona o právnom postavení cudzincov a osôb bez štátnej príslušnosti, ktoré upravujú zadržanie a návrat, bolo odložené na 1. júla 2015. Orgány zaviedli všetky potrebné mechanizmy a nástroje. Mala by sa vykonať podrobná analýza s cieľom zistiť prípadné nedostatky a problémy právnej povahy, ktorými je potrebné sa zaoberať.

Kritérium týkajúce sa riadenia migrácie sa považuje za takmer splnené. Gruzínskym orgánom sa odporúča: Rozšíriť koncepciu analýzy rizika zavedenú v rámci ministerstva vnútra tak, aby zahŕňala všetky príslušné oblasti migračnej politiky vrátane azylovej politiky, politiky legálnej migrácie a otázok integrácie a reintegrácie. Zlúčiť činnosti oblasti reintegrácie do jednej riadiacej štruktúry, aby mohli byť riadené strategicky a s jasným smerovaním politiky. Orgány by mali aj naďalej zabezpečovať udržateľné financovanie a ľudské zdroje pre strediská mobility a zvyšovať ich kapacitu v súlade s výsledkami analýzy rizík. Mal by sa vytvoriť analytický systém podávania správ, aby bolo možné odhadnúť celkový počet gruzínskych štátnych príslušníkov, ktorí sa vracajú do Gruzínska (dobrovoľne, v dôsledku vyhostenia alebo prostredníctvom readmisie). Zintenzívniť informačné kampane o právach a povinnostiach gruzínskych občanov v rámci budúceho bezvízového režimu na regionálnej a miestnej úrovni, ako aj na všetkých ostatných úrovniach. 3.2.2. Azylová politika Gruzínsko prijalo v relatívne krátkom období pevný legislatívny rámec pre azyl. Zákon o utečencoch a humanitárnom statuse poskytuje nevyhnutný inštitucionálny rámec, právne postupy a zásady a je v značnej miere v súlade s medzinárodnými a európskymi normami. Tento zákon sa celkovo vykonáva uspokojujúcim spôsobom. Kvalita postupu určovania štatútu utečenca je v zásade postačujúca. Zaviedol sa dočasný preukaz totožnosti, ktorý sa od 15. novembra 2014 poskytuje všetkým žiadateľom o azyl. Bolo zriadené oddelenie pre informácie o krajne pôvodu, ktoré funguje dobre. V oblasti integrácie zahraničných občanov sa dosiahol značný pokrok, napríklad tým, že sa im zaručuje rovnaké zaobchádzanie ako občanom Gruzínska v oblasti zdravotnej starostlivosti a zamestnanosti. Kritérium týkajúce sa azylu sa považuje za čiastočne splnené a existujú dobré vyhliadky pre ďalší pokrok. Gruzínskym orgánom sa odporúča: Pokračovať vo vytváraní postupov pre vydávanie víz z humanitárnych dôvodov. Vytvoriť systém na monitorovanie kvality procesu rozhodovania o žiadostiach o azyl, a to na základe jasných ukazovateľov kvality. Vypracovať stratégiu na zvládanie nahromadených nevyriešených prípadov a systém plánovania pre prípad náhleho prílivu žiadateľov o azyl. Mali by sa sprístupniť dostatočné ľudské a finančné zdroje. Vytvoriť právne aj praktické záruky, aby ministerstvo pre vnútorne vysídlené osoby z okupovaných území, ubytovanie a utečencov mohlo prijímať v jednotlivých prípadoch odôvodnené rozhodnutia nezávisle a výhradne na individuálnom základe. Poskytnúť odmietnutým žiadateľom alebo ich právnym zástupcom aspoň minimálny prístup k informáciám ministerstva vnútra, z ktorých vychádza negatívne bezpečnostné odporúčanie, aby ho mohli napadnúť na súde v rámci spravodlivého procesu. Vypracovať štandardný národný program odbornej prípravy pre nových i skúsených zamestnancov.

Zaviesť databázu informácií o krajine pôvodu a správy o krajine pôvodu, ktoré budú k dispozícii všetkým referentom. Zaškoliť referentov v oblasti základných zásad týkajúcich sa informácií o krajine pôvodu. Zaviesť jasné rozlíšenie medzi informáciami o krajine pôvodu a politickými nástrojmi. Stanoviť podmienky spolupráce s oddeleniami pre informácie o krajine pôvodu v iných krajinách. Posúdiť, ako by bolo možné skrátiť čas spracúvania podaní vo fáze odvolania a zaviesť primeranejšiu lehotu na podanie odvolania na súd vzhľadom na to, že súčasná lehota v trvaní 10 dní je príliš krátka. Stanoviť pre odvolacie konania štátom sponzorovaný systém bezplatnej právnej pomoci, ktorá by bola ľahko dostupná, nezávislá a vysoko kvalitná. Pokračovať v úsilí o zabezpečenie toho, aby utečenci, ktorí sa chcú stať gruzínskymi občanmi, mali skutočne prístup ku konaniu o udelenie štátneho občianstva. Nad rámec dosiahnutého pokroku vypracovať miestnu integračnú stratégiu s jasným akčným plánom pozostávajúcim z postupných krokov. Poskytnúť dostatočné štátne finančné prostriedky a účinný koordinačný mechanizmus. 2.3. Blok 3: Verejný poriadok a bezpečnosť 2.3.1. Predchádzanie organizovanej trestnej činnosti, terorizmu a korupcii a boj proti nim 2.3.1.1. Prevencia a boj proti organizovanej trestnej činnosti Legislatívne zmeny, organizačné reformy a prijaté opatrenia, ktoré majú posilniť kapacitu orgánov presadzovania práva, a spolupráca a koordinácia medzi týmito orgánmi umožňujú účinne zasahovať proti organizovanej trestnej činnosti. Moderné právne predpisy týkajúce sa organizovanej trestnej činnosti a prania špinavých peňazí vrátane zaistenia výnosov z trestnej činnosti umožňujú zakročiť proti najvýznamnejším skupinám organizovanej trestnej činnosti. Vďaka programu zameranému na zvyšovanie informovanosti verejnosti o organizovanej trestnej činnosti sa verejná mienka obrátila proti nej. Koordinácia medzi orgánmi presadzovania práva a justičnými orgánmi je dobrá a funguje dobre. Okrem iných kanálov sa uskutočňuje prostredníctvom Medziinštitucionálnej koordinačnej rady na boj proti organizovanej trestnej činnosti, ktorá je účinným fórom na výmenu informácií a zdieľanie zodpovednosti. Rada tiež zabezpečuje, aby sa riadne vykonávali národná stratégia a akčný plán na boj proti organizovanej trestnej činnosti. Kapacita na zber a analýzu informácií, ktorú Gruzínsko vytvorilo, umožňuje dôkladne posudzovať hrozby. Kritérium týkajúce sa organizovanej trestnej činnosti sa považuje za splnené. 2.3.1.2. Obchodovanie s ľuďmi

Gruzínsko dosiahlo významný pokrok v boji proti obchodovaniu s ľuďmi. Právne predpisy sú komplexné a je zavedená infraštruktúra, ktorá združuje kľúčové strany a poskytuje značné finančné prostriedky. Gruzínsko sa zaviazalo poskytovať odborníkom priebežnú odbornú prípravu a vykonávať rozsiahly program na zvýšenie informovanosti verejnosti v celej krajine. Existujú však významné nedostatky, pokiaľ ide o riešenie potrieb zraniteľných obetí, najmä detí. Neexistuje systém inšpekcie práce, ktorý by mal právomoc stanovenú zákonom, čo obmedzuje priestor na boj proti obchodovaniu s ľuďmi na účely nútenej práce. Zdrojom znepokojenia je síce malý, ale narastajúci počet týchto prípadov, ako aj neuplatňovanie právnych predpisov vzťahujúcich sa na užívateľov služieb dostupných pre obete obchodovania s ľuďmi. Kritérium týkajúce sa obchodovania s ľuďmi sa považuje za čiastočne splnené a existujú dobré vyhliadky pre ďalší pokrok. Gruzínskym orgánom sa odporúča: Preskúmať poskytovanie služieb pre obete obchodovania s ľuďmi, najmä organizáciu a fungovanie existujúcich útulkov, aby sa zabezpečilo primerané naplnenie potrieb osôb, ktoré sú sprevádzané deťmi. Preskúmať poskytovanie psychologickej, lekárskej a právnej podpory s cieľom maximalizovať prístup pre všetky identifikované a domnelé obete. Preskúmať postavenie, úlohy a právomoci inšpektorátu práce tak, aby bol schopný identifikovať prípady pracovného vykorisťovania a nútenej práce a reagovať na ne. Podniknúť kroky na posilnenie vyšetrovania všetkých foriem vykorisťovania, ktoré by malo byť proaktívne a založené na spravodajských informáciách. Zabezpečiť razantný prístup pri zakročovaní proti osobám, ktoré kupujú ženy, s ktorými sa obchoduje na účely komerčného sexuálneho a pracovného vykorisťovania, a to s cieľom jednak zabezpečiť ich svedectvo a jednak obmedziť dopyt po takýchto službách. Preskúmať a zlepšiť zber a analýzu údajov v rámci organizácií pôsobiacich v tejto oblasti v celej krajine, aby presnejšie odrážali počet, pohlavie, vek, etnickú príslušnosť a druh vykorisťovania. Preskúmať jednotlivé horúce linky s cieľom maximalizovať podávanie správ zo strany verejnosti a obetí. Zvýšiť spoluprácu a partnerstvo s krajinami, ktoré Europol identifikoval ako hlavné destinácie a zdrojové oblasti, ako je Turecko, ale aj Azerbajdžan, Kirgizsko, Uzbekistan a Arménsko. 2.3.1.3. Predchádzanie korupcii a boj proti nej Značný počet opatrení zameraných na posilnenie inštitucionálneho a legislatívneho rámca pre boj proti korupcii bol prijatý alebo čaká na prijatie. Vláda prijala v novembri 2014 plán reformy verejnej služby. Vo februári 2015 Gruzínsko prijalo národnú stratégiu boja proti korupcii a akčný plán v tejto oblasti na roky 2015 – 2016. V januári 2015 bolo v rámci úradu generálneho prokurátora zriadené špecializované protikorupčné oddelenie. Toto oddelenie je poverené vyšetrovaním a trestným stíhaním prípadov korupcie na vysokej úrovni. Vymenúvanie a odvolávanie generálneho prokurátora sa musí uskutočňovať otvorene, na základe zásluh, objektívne a transparentne a bez nenáležitého politického vplyvu. Je potrebné pokračovať vo vykonávaní súčasných zdokonalených ochranných opatrení proti zneužívaniu dohôd o vine a treste podpísaných osobami vo väzbe, najmä vzhľadom na ich zneužívanie v období pred rokom 2012. Je potrebné dôkladne monitorovať postupy opakovaného vymenúvania súčasných sudcov, ktorým sa končí 10-ročné funkčné obdobie, pretože by to mohlo mať širšie dôsledky na fungovanie súdnictva. S výnimkou prípadu, že by existovali vecné dôvody, ktoré by odôvodňovali odvolanie súčasného sudcu z funkcie, by mal byť sudca opätovne vymenovaný do funkcie. Kritérium týkajúce sa boja proti korupcii sa považuje za čiastočne splnené a existujú dobré vyhliadky pre ďalší pokrok. Gruzínskym orgánom sa odporúča: Pokračovať v reforme verejnej služby prijatím zákona o štátnej službe, ktorý bude v súlade s medzinárodnou praxou a stanoví rozsah pôsobnosti a normy profesionálnej a na politických vplyvoch nezávislej verejnej služby. Do zákona by mali byť zahrnuté ďalšie záruky týkajúce sa odvolávania vedúceho úradu pre verejnú službu.

Zaviesť systematickú kontrolu formulárov majetkových priznaní podporenú systémom sankcií s cieľom zamedziť nevysvetlenému obohacovaniu, konfliktu záujmov a nezlučiteľnosti s výkonom funkcie. Nový zákon týkajúci sa overovania majetkových priznaní by mal zahŕňať dôkladné postupy overovania, ktoré by umožňovali odhaliť neoprávnené nadobudnutý majetok, konflikt záujmov a nezlučiteľnosť s výkonom funkcie. Mal by zahŕňať primerané odrádzajúce sankcie. Je dôležité zriadiť agentúru na kontrolu overovania alebo touto činnosťou poveriť súčasný úrad. Zabezpečiť, aby pravidlá stanovujúce kritériá, na základe ktorých je možné nevyhlásiť verejnú súťaž na zadávanie verejných zákaziek, jasne vymedzovali presné okolnosti, za ktorých možno takto postupovať, a postupy, ktoré sa majú dodržať. Súčasťou týchto postupov by mala byť povinnosť vydať verejné oznámenie a právo namietajúcich strán na vypočutie. Rozhodnutie upustiť od verejnej súťaže by malo byť podmienené nezávislým schválením zo strany štátnej agentúry pre verejné obstarávanie. Viac posilniť praktickú ochranu informátorov zavedením pravidiel a postupov, ktoré by zabezpečili bezpečné podávanie správ, a ďalej zvyšovať informovanosť štátnych zamestnancov o postupoch nahlasovania protiprávneho konania. Pokračovať vo vykonávaní všetkých odporúčaní Skupiny štátov proti korupcii pri Rade Európy. 2.3.1.4. Pranie špinavých peňazí a financovanie terorizmu Gruzínsko dosiahlo v tejto oblasti v minulom roku značný pokrok. Právny rámec je v súčasnosti vo veľkej miere v súlade s normami EÚ a medzinárodnými normami a inštitucionálny rámec, spolupráca medzi agentúrami a administratívna kapacita sú v prevažnej miere zavedené. Vykonávanie stratégie a akčného plánu zameraných na boj proti praniu špinavých peňazí a financovaniu terorizmu by malo pokračovať podľa plánu. Praktické skúsenosti s problematikou financovania terorizmu zostávajú obmedzené, ale zdá sa, že gruzínske orgány sú pripravené tieto otázky riešiť, ak to bude potrebné. Rozsiahle využívanie dohôd o vine a treste prináša riziko, že páchatelia si môžu nájsť spôsob, ako sa vyhnúť konfiškácii nezákonne nadobudnutého majetku. Kritérium týkajúce sa prania špinavých peňazí sa považuje za takmer splnené. Gruzínskym orgánom sa odporúča: Posilniť legislatívny rámec pre cezhraničný pohyb hotovosti a zlepšiť jeho vykonávanie. Lepšie využívať existujúci právny rámec pre konfiškáciu majetku pochádzajúceho z trestnej činnosti. Obsadiť zostávajúce voľné miesta v službe finančného monitorovania. Zabezpečiť, aby oddelenie metodiky a externých kontrol v rámci Národnej banky Gruzínska začalo vykonávať svoju činnosť a aby bolo plne obsadené a zabezpečiť, aby sa na Úrade štátneho dohľadu zriadilo samostatné oddelenie pre externé monitorovanie. Byť viac v kontakte s vykazujúcimi subjektmi, ktoré nepodávajú žiadne správy alebo podávajú len málo správ, a zvyšovať ich informovanosť. 2.3.1.5. Drogy Pri vykonávaní národnej stratégie a akčného plánu boja proti drogám, ktoré prijala Medzirezortná koordinačná rada pre boj proti zneužívaniu drog, sa dosiahol značný pokrok. Pokrok bol zaznamenaný najmä v znižovaní dopytu po drogách a škôd, ktoré spôsobujú, a taktiež v oblasti liečby a rehabilitácie. Rôzne projekty a programy zvýšili povedomie mladých ľudí o škodlivosti drog a nebezpečenstve, ktoré predstavujú. Na účely zníženia ponuky drog sa vynaložilo značné úsilie na vykonávanie opatrení na presadzovanie práva a na zlepšenie spolupráce medzi agentúrami. Dosiahol sa pozoruhodný pokrok, a najmä boli vypracované pracovné štandardy, postupy a databázy agentúr presadzovania práva a zabezpečilo sa potrebné vybavenie a odborná príprava.

Napriek tomuto pokroku je však vnútroštátna protidrogová politika aj naďalej založená skôr na trestoch než na nápravných opatreniach. Kritérium týkajúce sa drog sa považuje za čiastočne splnené a existujú dobré vyhliadky pre ďalší pokrok. Gruzínskym orgánom sa odporúča: Ďalej posilniť časť národnej protidrogovej politiky zameranú na znižovanie dopytu po drogách vrátane dokončenia legislatívnych zmien, ktorými sa do právneho rámca zavedie rozlíšenie medzi držaním drog na osobnú spotrebu a na účely predaja iným osobám. Zvážiť zavedenie súdnej kontroly neplánovaných testov na drogy, ktoré vykonáva polícia. 2.3.2. Justičná spolupráca v trestných veciach Vykonávanie právneho a inštitucionálneho rámca v Gruzínsku je dostatočné na to, aby Gruzínsko bolo stabilným a spoľahlivým partnerom v oblasti medzinárodnej právnej spolupráce v trestných veciach. Vnútroštátne i medzinárodné právne nástroje tohto rámca sú aktualizované a používané spôsobom, ktorý takisto umožňuje medzinárodnú spoluprácu v boji proti závažnej trestnej činnosti. Prípravy na uzavretie dohody o operačnej spolupráci s Eurojustom sú v pokročilej fáze. Kritérium týkajúce sa justičnej spolupráce v trestných veciach sa považuje za splnené. 2.3.3. Spolupráca v oblasti presadzovania práva Orgány presadzovania práva spolupracujú v boji proti trestnej činnosti a postupujú pritom inkluzívnym a multidisciplinárnym spôsobom (prostredníctvom Rady, výborov a koordinácie medzi agentúrami). Medzi vyšetrovateľmi a prokurátormi existuje dobrá interakcia a spolupráca medzi agentúrami je primeraná. Gruzínske orgány disponujú sofistikovaným vybavením na podporu vyšetrovania a trestného stíhania. Hlavné forenzné oddelenie ministerstva vnútra a národný forenzný úrad majú významné schopnosti v oblasti forenzných vied. Dvojstranná medzinárodná spolupráca s EÚ sa vďaka podpisu dohôd o spolupráci s členskými štátmi prehlbuje. Kritérium týkajúce sa presadzovania práva sa považuje za takmer splnené. Gruzínskym orgánom sa odporúča:

Pravidelne vypracúvať hodnotiace správy týkajúce sa komplexných hrozieb vrátane budúcich trendov a novo vznikajúcich hrozieb, na základe policajnej práce založenej na spravodajských informáciách a priebežného hodnotenia. Viesť programy na zvyšovanie povedomia v rámci polície a úradu generálneho prokurátora, a to aj v regiónoch, pokiaľ ide o rozsah medzinárodnej spolupráce na operačnej úrovni. 2.3.4. Ochrana údajov Gruzínsko úspešné vykonáva právne predpisy o ochrane osobných údajov vo verejnom a súkromnom sektore tým, že zabezpečuje účinné fungovanie nezávislého orgánu dozoru nad ochranou údajov. Gruzínsko vyčlenilo potrebné ľudské a finančné zdroje, vykonáva programy odbornej prípravy a zvyšuje povedomie o ochrane údajov. Prípravy na uzavretie dohody o operačnej spolupráci s Eurojustom sú v pokročilej fáze. Kritérium týkajúce sa ochrany osobných údajov sa považuje za splnené. 2.4. Blok 4: Vonkajšie vzťahy a základné práva Gruzínsko dosiahlo v tejto oblasti v priebehu krátkeho časového obdobia značný pokrok. V roku 2014 bol prijatý potrebný právny rámec v oblasti občianstva, slobody pohybu (migrácie) a zákazu diskriminácie. 2.4.1. Sloboda pohybu na území Gruzínska V roku 2014 bol prijatý nový právny rámec, ktorý významným spôsobom zmenil postavenie cudzincov a osôb bez štátnej príslušnosti. Legislatívne zmeny umožňujú zahraničným občanom žijúcim v Gruzínsku legálny pobyt. Sloboda pohybu štátnych príslušníkov, cudzincov s legálnym pobytom a osôb bez štátnej príslušnosti na území Gruzínska sa považuje za zabezpečenú a nepodlieha ani neodôvodneným obmedzeniam, ani opatreniam diskriminačnej povahy. Kritérium týkajúce sa slobody pohybu sa považuje za splnené. 2.4.2. Podmienky a postupy vydávania cestovných dokladov a dokladov totožnosti

Všetci gruzínsky občania vrátane žien, detí, osôb so zdravotným postihnutím, vnútorne vysídlených osôb, osôb prislúchajúcich k menšinám a iných zraniteľných skupín majú úplný a účinný prístup k cestovným dokladom a dokladom totožnosti. Kritérium týkajúce sa vydávania cestovných dokladov a dokladov totožnosti sa považuje za splnené. 2.4.3. Občianske práva vrátane ochrany menšín Účinné vykonávanie antidiskriminačných právnych predpisov a politík sa postupne buduje prostredníctvom judikatúry a precedensov, aj keď v súčasnosti sa rieši málo antidiskriminačných sporov. K tomuto vývoju došlo po nadobudnutí účinnosti antidiskriminačného zákona, ktorý stanovuje právny rámec na zaručenie rovnosti a nediskriminácie, a jeho vykonávacích opatrení, pričom v tomto vývoji zohráva kľúčovú úlohu úrad verejného obhajcu práv. V prípade určitých ustanovení antidiskriminačného zákona je takýto dohľad potrebný, aby bola v praxi primerane a účinne zaručená ochrana proti diskriminácii a aby sa akékoľvek odchýlky uplatňovali v súlade so zásadami nevyhnutnosti a proporcionality a v súlade s medzinárodnými a európskymi normami Pokiaľ ide o vykonávanie národnej stratégie a akčného plánu pre ľudské práva, sekretariát pre ľudské práva v rámci úradu predsedu vlády je plne personálne obsadený a všetky aktivity plánované na rok 2014 sa vykonali. Značný pokrok sa v posledných rokoch dosiahol taktiež v oblasti ochrany etnických menšín a podpory ich občianskej integrácie. Gruzínsko začalo pracovať na príprave podpisu Európskej charty regionálnych alebo menšinových jazykov a na zosúladení gruzínskych právnych predpisov s jej ustanoveniami. Okrem toho prebieha príprava na prijatie zákona o štátnom jazyku. Kritérium týkajúce sa občianskych práv sa považuje za takmer splnené. Gruzínskym orgánom sa odporúča: Zvýšiť a udržať snahu o zvyšovanie povedomia štátnych predstaviteľov a spoločnosti ako celku o otázkach rovnosti, tolerancie a rôznorodosti; zintenzívniť snahu o zvyšovanie povedomia menšinových spoločenstiev o ich občianskych právach a dostupných štátnych službách a dávkach; prijať novú stratégiu a akčný plán na podporu tolerancie a občianskej integrácie, v ktorých by plne zohľadnili skúsenosti získané pri vykonávaní predchádzajúceho akčného plánu, poskytnúť dostatočné finančné prostriedky na ich účinné vykonávanie a vytvoriť účinné mechanizmy monitorovania s kritériami a ukazovateľmi. Pokračovať v odbornej príprave právnikov v úzkej spolupráci s občianskou spoločnosťou a medzinárodnými organizáciami a darcami a pri náležitom zohľadnení legislatívnych návrhov predložených verejným obhajcom práv.